धमाके में तीसरा स्केच जारी करने की तैयारी  
पुलिस के मुताबिक ब्लास्ट में दो से ज्यादा लोगों के शामिल होने की भी आशंका है। ऐसे में चश्मदीदों के बयान पर तीसरा स्केच तैयार किया जा रहा है।
दिल्ली हाईकोर्ट ब्लास्ट मामले में अब दिल्ली पुलिस तीसरा स्केच भी जारी करने वाली है। दिल्ली पुलिस के कमिश्नर बीके गुप्ता के मुताबिक ब्लास्ट में दो से ज्यादा लोगों के शामिल होने की भी आशंका है। ऐसे में चश्मदीदों के बयान के आधार पर तीसरा स्केच भी तैयार किया जा रहा है।  इससे पहले पुलिस दो स्केच जारी कर चुकी है। धमाके के तीन दिन बाद भी अब तक पुलिस के हाथ पुख्ता सुराग नहीं लग पाए हैं। पहले जारी दो स्केच के आधार पर कुछ लोगों से पूछताछ भी की गई, लेकिन बाद में उन्हें छोड़ दिया गया।  दिल्ली हाईकोर्ट धमाके की जिम्मेदारी लेते हुए अब इंडियन मुजाहिदीन के नाम से एक चौथा ईमेल आया है। इस मेल में अगला निशाना अहमदाबाद को बनाने की धमकी दी गई है। फिलहाल इंडियन मुजाहिदीन के नाम से चले इस ईमेल का पता मॉस्को दिख रहा है, जो नकली है।  हालांकि गृहमंत्री इस ईमेल को अहमियत नहीं दे रहे। कल ही एनआईए को एक और मेल मिला था, जिसमें धमाके की जिम्मेदारी ली गई थी। किल इंडियन्स के नाम से भेजे इस मेल में भी और धमाकों की धमकी दी गई है। इसके पहले एक ईमेल कोलकाता से और एक किश्तवाड़ से ट्रेस हो चुका है।  सरकार अब जांच के लिए विदेशी एजेंसियों की मदद लेने की सोच रही है। हाईकोर्ट पर हुए ब्लास्ट पर गृहमंत्री चिदंबरम ने कहा है कि दिल्ली की सुरक्षा और पुख्ता की जा रही है, लेकिन आतंकी हमले आगे नहीं होंगे, ऐसा कह पाना मुश्किल है। चिदंबरम ने कहा किसंदिग्धों से पूछताछ चल रही है, जिसमें कई एजेंसियों की मदद ली जा रही है। सभी राज्यों को अलर्ट पर रखा गया है। जांच में कई अहम सुराग मिले हैं, लेकिन हर आदमी को सतर्क रहने की जरूरत है। लोग पुलिस का सहयोग करें।  गृह मंत्रालय की तरफ से पुलिस को कहा गया है कि वो किसी भी तरह की संदिग्ध हरकत को हल्के में लेने की गलती नहीं करे।